คนกรุงเทพยุคนี้ เคยสงสัยไหมว่า หมูกระทะ หรือ สุกี้ ขายดีกว่ากัน? MK หรือ BBQ PLAZA ใครรายได้มากกว่ากัน? คำตอบอาจจะทำให้หลายท่านตกใจ ร้าน MK สาขาแรกอยู่ที่สยามแสควร์ แต่เดิมร้าน MK ไม่ได้ขายสุกี้ แต่เป็นร้านอาหารไทย ก่อตั้งโดยคนฮ่องกงชื่อ มาคอง คิงยี ซึ่งเป็นที่มาของตัวย่อ MK ต่อมา คุณป้า ทองคำ เมฆโต ซื้อกิจการต่อจากคุณ มาคอง ในปี 2529 ร้านสุกี้ MK เปิดสาขาแรกในห้างเซ็นทรัลลาดพร้าว และได้ขยายสาขาไปทั่วประเทศ รวมถึงต่างประเทศ คือ ญี่ปุ่น เวียดนาม ลาว สิงคโปร์ บริษัทยังมีร้านอาหารอื่นในเครือ เช่น ยาโยอิ และ มิยาซากิ ส่วนร้านบาร์บีคิวพลาซ่า ก่อตั้งเมื่อปี 2530 โดย คุณชูพงศ์ ชูพจน์เจริญ สาขาแรกอยู่ที่เซ็นทรัลลาดพร้าวเช่นกัน และบาร์บีคิวพลาซ่าบุก AEC กับเค้าด้วยเหมือนกัน มีสาขาต่างประเทศในมาเลเซีย และ อินโดนีเซีย บาร์บีคิวพลาซ่ามีร้านอาหารในเครืออีก 2 แบรนด์คือ จุ่มแซ่บฮัท และ ไก่ ฮ็อท สตาร์ ถึงตอนนี้หลายคนคนคงสงสัยว่าแล้วร้านไหนมีรายได้มากกว่ากัน? ถ้าหลายคนคิดว่ายอดขายของ 2 บริษัทนี้สูสีกัน ถ้าเห็นตัวเลขคงตกใจว่ารายได้ทิ้งห่างกันมาก งบการเงินปี 2559 บาร์บีคิวพลาซ่ามีรายได้ 3,301 ล้านบาท และมีกำไร 315 ล้านบาท เมื่อเทียบกับ MK มีรายได้ 15,498 ล้านบาท และมีกำไร 2,100 ล้านบาท สรุปว่า MK เมื่อเทียบกับ บาร์บีคิวพลาซ่า มีรายได้มากกว่า 4.7 เท่า และมีกำไรมากกว่าถึง 6.7 เท่า ทำไมตัวเลขถึงทิ้งห่างกันมาก? สาเหตุเป็นเพราะว่า MK มีจำนวนสาขาที่มากกว่าบาร์บีคิวพลาซ่าอยู่มาก ปัจจุบันร้าน MK มี 424 สาขา และร้านอาหารญี่ปุ่นยาโยอิอีก 158 สาขา ทั่วประเทศ ส่วนบาร์บีคิวพลาซ่า ปัจจุบันมีเพียง 102 สาขาทั่วประเทศ ดังนั้นเมื่อจำนวนสาขาน้อยกว่า รายได้ และกำไรจึงน้อยกว่าเป็นสัดส่วนตามกัน เห็นอย่างนี้แล้วก็น่าคิดว่า ถ้าแม่การะเกดได้ข้ามเวลามาสมัยนี้ จะติดใจ MK หรือ BBQ PLAZA มากกว่ากัน? ---------------------- / โดย ลงทุนแมน <ad> หนังสือลงทุนแมน 2.0 วางขายวันที่ 9 มีนาคม ที่ร้านหนังสือชั้นนำทั่วประเทศ